Πρόταση ΟΔΗΓΙΑΣ ΤΟΥ ΣΥΜΒΟΥΛΙΟΥ για την τροποποίηση της οδηγίας 87/328/ΕΟΚ σχετικά με την αποθήκευση σπέρματος βοοειδών που προορίζεται για το ενδοκοινοτικό εμπόριο

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Η οδηγία του Συμβουλίου 88/407/ΕΟΚ καθορίζει τις υγειονομικές απαιτήσεις που ισχύουν για το ενδοκοινοτικό εμπόριο και για τις εισαγωγές σπέρματος βοοειδών. Η εν λόγω οδηγία τροποποιήθηκε πρόσφατα με την οδηγία 2003/43/ΕΚ με σκοπό να επιτρέπεται η αποθήκευση σπέρματος όχι μόνο σε «κέντρα συλλογής σπέρματος» (με ιδία παραγωγή) αλλά και σε «κέντρα αποθήκευσης σπέρματος» (χωρίς ιδία παραγωγή).

Η οδηγία του Συμβουλίου 87/328/ΕΟΚ για την αποδοχή στην αναπαραγωγή βοοειδών αναπαραγωγής καθαρόαιμου γένους, στο άρθρο 4, προβλέπει υγειονομικές απαιτήσεις για τις ενδοκοινοτικές συναλλαγές και ορίζει ότι το σπέρμα από ζώα αναπαραγωγής καθαρόαιμου γένους πρέπει να συλλέγεται, να υφίσταται επεξεργασία και να φυλάσσεται σε «επισήμως εγκεκριμένο κέντρο τεχνητής σπερματέγχυσης».

Το άρθρο 4 της οδηγίας του Συμβουλίου 87/328/ΕΟΚ πρέπει να τροποποιηθεί έτσι ώστε να αποφεύγεται οποιαδήποτε σύγχυση όσον αφορά το πεδίο εφαρμογής και τους ορισμούς της οδηγίας 88/407/ΕΟΚ.

2004/0188 (CNS)

Πρόταση ΟΔΗΓΙΑΣ ΤΟΥ ΣΥΜΒΟΥΛΙΟΥ για την τροποποίηση της οδηγίας 87/328/ΕΟΚ σχετικά με την αποθήκευση σπέρματος βοοειδών που προορίζεται για το ενδοκοινοτικό εμπόριο

(Κείμενο που παρουσιάζει ενδιαφέρον για τον ΕΟΧ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 37,

την πρόταση της Επιτροπής [1],

[1] ΕΕ C [...], [...], σ. [...].

τη γνώμη του Ευρωπαϊκού Κοινοβουλίου [2],

[2] ΕΕ C [...], [...], σ. [...].

τη γνώμη της Ευρωπαϊκής Οικονομικής και Κοινωνικής Επιτροπής [3],

[3] ΕΕ C [...], [...], σ. [...].

Εκτιμώντας τα ακόλουθα:

(1) Η οδηγία του Συμβουλίου 87/328/ΕΟΚ για την αποδοχή στην αναπαραγωγή βοοειδών αναπαραγωγής καθαρόαιμου γένους [4] ορίζει ότι το σπέρμα για το ενδοκοινοτικό εμπόριο πρέπει να συλλέγεται, να υφίσταται επεξεργασία και να φυλάσσεται σε επισήμως εγκεκριμένα κέντρα τεχνητής σπερματέγχυσης.

[4] ΕΕ L 167, 26.8.1987, σ. 54.

(2) Η οδηγία του Συμβουλίου 2003/43/ΕΚ [5] τροποποιεί την οδηγία 88/407/ΕΟΚ της 14ης Ιουνίου 1998 για τον καθορισμό των απαιτήσεων υγειονομικού ελέγχου που ισχύουν στις ενδοκοινοτικές συναλλαγές και στις εισαγωγές σπέρματος βοοειδών [6], με σκοπό να επιτρέπεται η αποθήκευση σπέρματος όχι μόνο σε κέντρα συλλογής σπέρματος αλλά και σε κέντρα αποθήκευσης σπέρματος.

[5] ΕΕ L 143, 11.6.2003, σ. 23.

[6] ΕΕ L 194, 22.7.1988, σ. 10. Οδηγία όπως τροποποιήθηκε την τελευταία φορά με την απόφαση της Επιτροπής 2004/101/ΕΚ (ΕΕ L 30, 4.2.2004, σ. 15).

(3) Για να διασφαλίζεται η συνέπεια στην κοινοτική νομοθεσία, το άρθρο 4 της οδηγίας 87/328/ΕΟΚ πρέπει να προσαρμοστεί στο διευρυμένο πεδίο εφαρμογής και στους πρόσφατα θεσπισμένους ορισμούς της οδηγίας 88/407/ΕΟΚ,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Το άρθρο 4 της οδηγίας 87/328/ΕΟΚ αντικαθίσταται από το ακόλουθο κείμενο:

«Τα κράτη μέλη μεριμνούν ώστε, για τις ενδοκοινοτικές συναλλαγές, το σπέρμα που αναφέρεται στο άρθρο 2 να συλλέγεται, να υφίσταται επεξεργασία και να αποθηκεύεται εφόσον χρειάζεται σε κέντρα συλλογής ή αποθήκευσης που έχουν εγκριθεί σύμφωνα με την οδηγία του Συμβουλίου 88/407/ΕΟΚ.»

Άρθρο 2

1. Τα κράτη μέλη θέτουν σε ισχύ τις νομοθετικές, κανονιστικές και διοικητικές διατάξεις που απαιτούνται για τη συμμόρφωση προς την παρούσα οδηγία, το αργότερο μέχρι [***]. Κοινοποιούν αμέσως στην Επιτροπή το κείμενο των εν λόγω διατάξεων καθώς και τον πίνακα αντιστοιχίας των εν λόγω διατάξεων με την παρούσα οδηγία.

Κατά την έγκρισή τους από τα κράτη μέλη, οι εν λόγω διατάξεις περιλαμβάνουν αναφορά στην παρούσα οδηγία ή συνοδεύονται από σχετική αναφορά κατά την επίσημη δημοσίευσή τους. Οι λεπτομέρειες με τις οποίες πραγματοποιείται η εν λόγω αναφορά θεσπίζονται από τα κράτη μέλη.

2. Τα κράτη μέλη κοινοποιούν στην Επιτροπή το κείμενο των κύριων διατάξεων εθνικού δικαίου τις οποίες θεσπίζουν στον τομέα που καλύπτεται από την παρούσα οδηγία.

Άρθρο 3

Η παρούσα οδηγία τίθεται σε ισχύ την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.

Άρθρο 4

Η παρούσα οδηγία απευθύνεται στα κράτη μέλη.

Έγινε στις Βρυξέλλες, στις

Για το Συμβούλιο

Ο Πρόεδρος